Zagreb, 13. svibnja 2025.

**OBJAVA ZA MEDIJE**

**PRORAČUNSKA VJERODOSTOJNOST POD POVEĆALOM: USPOREDNA ANALIZA HRVATSKIH I SLOVENSKIH LOKALNIH JEDINICA**

*U* [*novome broju Osvrta Instituta za javne financije*](https://urn.nsk.hr/urn:nbn:hr:242:111896)***Simona Prijaković*** *analizira koliko precizno lokalne vlasti u Hrvatskoj i Sloveniji planiraju proračune uspoređujući planirane i ostvarene prihode i rashode za 2023.* *Slovenske jedinice u prosjeku preciznije planiraju proračun, s manjim odstupanjima – osobito poreznih prihoda, ukupnih rashoda i rashoda poslovanja – dok hrvatske jedinice imaju veća odstupanja, naročito rashoda za nefinancijsku imovinu, prihoda poslovanja i ukupnih rashoda. Analiza ukazuje na nužnost transparentnosti i opreznijeg planiranja proračuna, posebno u manjim gradovima i općinama te u predizborno vrijeme.*

Vjerodostojno proračunsko planiranje ključno je za jačanje povjerenja građana, odgovorno upravljanje javnim sredstvima te učinkovito i efikasno pružanje javnih usluga – odnosno ostvarivanje ciljeva uz optimalno korištenje raspoloživih resursa. Ono podrazumijeva sposobnost lokalnih vlasti da tijekom fiskalne (kalendarske) godine ostvare planirane proračunske prihode i rashode u skladu s usvojenim planovima, usmjeravajući sredstva prema dogovorenim prioritetima, javnim uslugama i održivom razvoju zajednice.

Iako su odstupanja od planiranog proračuna ponekad neizbježna – primjerice zbog pandemije ili recesije – lokalne vlasti trebaju ih jasno obrazložiti i ukazati na njihov utjecaj za buduće proračunsko planiranje. U godišnjim izvješćima lokalne vlasti trebaju precizno navesti razloge zbog kojih dolazi do odstupanja prihoda i/ili rashoda od plana te pojasniti što će biti s neostvarenim iznosima u sljedećim razdobljima. Takva odstupanja mogu proizlaziti iz izvanrednih okolnosti, ali i upućivati na nedostatke u planiranju ili na svjesne političke odluke, osobito uoči izbora.

Usporedna analiza planiranih i ostvarenih prihoda i rashoda lokalnih jedinica u Hrvatskoj i Sloveniji za 2023. pokazuje da slovenske lokalne vlasti u prosjeku realnije planiraju proračun od hrvatskih. U obje zemlje, najveća su odstupanja prihoda od nefinancijske imovine (oko 70%) i prihoda od pomoći (oko 44%), osobito u manjim općinama i gradovima. Istodobno, lokalne jedinice s više od 35.000 stanovnika u pravilu ostvaruju najniža odstupanja prihoda i rashoda. U Sloveniji su najmanja odstupanja vidljiva kod poreznih prihoda (3%), dok su u Hrvatskoj najmanja odstupanja rashoda poslovanja (18%). Zabrinjavajuće je da je tek 16% svih promatranih lokalnih jedinica uspjelo zadržati odstupanja ukupnih prihoda unutar prihvatljivih 5%, a još i manje – samo 10% – kada je riječ o rashodima. Pritom su slovenske jedinice češće unutar tih granica nego hrvatske.

Na razinu proračunskih odstupanja utječu i ekonomski i politički čimbenici – primjerice, veći broj stanovnika, viši prosječni dohodak, snažniji fiskalni kapacitet i niža stopa nezaposlenosti povezani su s manjim odstupanjima proračuna, dok politička stabilnost i manja rascjepkanost vlasti pridonosi preciznijem planiranju proračuna. Istodobno, visoka stopa reizbora političara u obje zemlje može ukazivati na političke motive – osobito u predizbornim razdobljima – koji dovode do optimističnijih i manje realističnih proračuna.

Autorica sažima niz preporuka nositeljima politika za unaprjeđenje vjerodostojnosti proračuna, uključujući jasnije izvještavanje o odstupanjima i njihovim uzrocima, realnije planiranje te jačanje fiskalne odgovornosti. Prijaković zaključuje da je, osobito u predizbornim godinama, nužno ojačati nadzor nad proračunskim dokumentima te osigurati javno izvještavanje o potencijalno nerealnim planiranjima*.*

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje povremeni glasnik [Newsletter](https://www.ijf.hr/hr/publikacije/casopisi/newsletter/) i [Osvrte Instituta za javne financije](https://www.ijf.hr/hr/publikacije/casopisi/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.